Crăciun cu tradiţii şi bucate alese la TVR INFO
 

Şi telespectatorii TVR INFO vor simţi Crăciunul în programele televiziunii de ştiri a românilor. În dimineaţa Ajunului, de la 10.10, Răzvan Bucuroiu moderează o ediţie specială de Crăciun a emisiunii De la + la infinit, la care îi are ca invitaţi pe Francisca Băltăceanu - profesor universitar la Universitatea din Bucureşti, Costion Nicolescu - doctor în teologie la Institutul de Teologie Ortodoxă „Saint Serge“ din Paris, cercetător la Muzeul Ţăranului Român din Bucureşti, iar prin telefon va interveni realizatorul TVR Călin Zarojanu.

La Atlas, de la 14.30, TVR INFO difuzează un episod care îl prezintă pe „Moş Crăciun în lume”, aşa cum este el perceput în diferite colţuri ale mapamondului, cu tradiţiile specifice fiecărei regiuni (emisiunea se redifuzează duminică, de la 12.30 şi 17.30).

De Crăciun, TVR INFO a programat două ediţii speciale ale emisiunii Vezi România, de la orele 8.10, respectiv 8.35. Cele două ediţii de sărbătoare au ca temă „Tradiţii şi obiceiuri româneşti”.

Alături de programele informative ce caracterizează un canal de ştiri, TVR INFO difuzează, de Crăciun, şi un documentar în trei părţi, despre strălucirea unuia dintre cele mai renumite evenimente artistice la nivel mondial – Festivalul de Film de la Cannes. Miniseria Clipe de la Cannes (CANNES MOMENTS, Marea Britanie, 2009) va putea fi urmărită la orele 14.30 (episodul 1 - „Începutul”), 15.30 (episodul al doilea – „Epoca rebelă”) şi 16.30 (episodul al treilea – „Acum şi atunci”). 
Festivalul de Film de la Cannes a fost creat ca un răspuns la dorinţa lui Mussolini de a controla Festivalul de Film de la Veneţia. A ajutat o generaţie întreagă care se refăcea după cel de-al Doilea Război Mondial prin atragerea celor mai mari vedete ale vremii, Grace Kelly, Elizabeth Taylor şi legendarul regizor Orson Welles.
Regizorii Noului Val francez, printre care Francois Truffaut şi Jean-Luc Godard, au generat mari controverse şi din cauza lor chiar s-a anulat ediţia din 1968. Cea de-a doua parte a documentarului îi are în prim plan tocmai pe aceştia. Sophia Loren a devenit noua regină a festivalului şi „băieţii de aur” ai cinematografiei americane, inclusiv Martin Scorsese şi Robert Altman, au devenit câştigători obişnuiţi ai Palme d'Or. 
În partea a treia, aflăm de la cineaşti precum Francis Ford Coppola, Quentin Tarantino, Mike Leigh şi mulţi alţii cum este festivalul de acum. Cannes atrage încă vedetele cel mai mari ale lumii, dar a rămas şi cel mai prestigios festival de film unde toţi marii regizori vor să-şi prezinte creaţiile.

De la ora 19.05, telespectatorii TVR INFO se vor amuza urmărind documentarul La masă cu politicienii (A TABLE AVEC LES POLITIQUES, Franţa, 2007), realizat de Philippe Lezin şi Frederique Lepage. În „meniu”: un „bufet” de interviuri şi o mare varietate de imagini de arhivă şi reţete de bucătărie politică, totul asezonat cu anecdote rafinate. Farfuriile lui Georges Pompidou, Valery Giscard d’Estaing, Francois Mitterand, Edouard Balladur, Jacques Chirac, Roselyne Bachelot sau Nicolas Sarkozy sunt examinate atent. Toţi aceşti politicieni au feluri de mâncare preferate care spun câte ceva despre ei. E o ocazie de a afla ceva în plus despre ei într-o manieră amuzantă...

